། ཨོཾ། གཟི་བརྗིད་ཆེན་པོ་མེ་ཡི་ལྷ། །འདོད་པ་ཐམས་ཅད་གསལ་མཛད་པ། །བདག་གཞན་དོན་
གཉིས་བསྒྲུབ་ལ་བཞུགས། །འཛིན་བྱེད་མེ་ལྷ་ཉིད་ལ་བསྟོད། །ཅེས་པས་བསྟོད། མེ་ལྷའི་ཞལ་ཅུང་ཟད་གདངས་པའི་ལྗགས་དང་གཟར་བུ་གཉིས་ཀྱི་ཁ་ལ་རྃ་ཡིག་གིས་མཚན་པར་གྱུར་པར་བསམ་ཞིང་།
དགང་གླུགས་བཟུང་ལ། ཨོཾ་ཨགྣ་ཡེ་སྭཱ་ཧཱ། ཞེས་ལན་བདུན་དང་མར་ཁུ་བླུགས་གཟར་བདུན་གྱིས་དགང་གཟར་བཀང་ལ། །གཟར་བུ་གཉིས་ཁ་སྦྱར་ནས་པུས་མོའི་ཕྱིར་མི་གདའ་བར་གཡས་སུ་བསྐོར་ཞིང་། ཨོཾ་ཨགྣ་ཡེ་ཨཱ་དི་བྱ་ཨཱ་དི་བྱ་ཨཱ་བི་ཤ་
མ་ཧཱ་ཤྲི་ཡེ་ཧ་བྱ་ཀ་བྱ་བ་ཧ་ནཱ་ཡ་སྭཱ་ཧཱ། ཞེས་པའི་མཇུག་ཏུ་བསྙེན་སྒྲུབ་ཀྱི་ཁ་སྐོང་ལ། བདག་ཅག་གི་ཏིང་ངེ་འཛིན་མི་གསལ་ཞིང་སྔགས་མ་དག་པ་དང་ཆོ་ག་ལྷག་ཆད་ཀྱི་ཉེས་པ་སོགས་སྡིག་སྒྲིབ་ཉེས་ལྟུང་ནད་

གདོན་བགེགས་རིགས་བཀྲ་མི་ཤིས་པ་ཐམས་ཅད་ཤཱནྟིཾ་ཀུ་རུ་སྭཱ་ཧཱ། ཞེས་སམ། རང་གཞན་གྱི་རིམ་གྲོ་ལྟ་བུའི་ཚེ། བདག་གི་འམ་སྦྱིན་པའི་བདག་པོའི་ནད་གདོན་སྡིག་སྒྲིབ་ཚེའི་བར་དུ་གཅོད་པ་སོགས་མི་མཐུན་
པའི་ཕྱོགས་ཐམས་ཅད་ཤཱནྟིཾ་ཀུ་རུ་སྭཱ་ཧཱ། ཞེས་པ་ལྟ་བུའི་སྤེལ་ཚིག་སྦྱར། གང་ལྟར་ཡང་མར་ཁུ་བླུགས་གཟར་བདུན་རེ་འབུལ་ཐེངས་གསུམ་བྱ་སྟེ། འདི་ལ་བྱོན་སྐྱེམས་ཀྱི་ཐ་སྙད་མཛད། སྐབས་འདིར་མེ་པྲ་བརྟག །ངན་ན་ལས་བུམ་གྱི་ཆུ་དང་ལས་
སྔགས་ཀྱིས་བསང་བ་སོགས་སྤྱི་ལྟར་བྱ། དེ་ནས་རྫས་གཞན་རྣམས་རིམ་པར་སོ་སོའི་སྔགས་ཀྱིས་དབུལ་ཏེ། དེའང་ཡམ་ཤིང་། ཨོཾ་བོ་དྷི་བྲྀཀྵཱ་ཡ་སྭཱ་ཧཱ། མར་ཁུ་ལ། ཨོཾ་ཨགྣ་ཡེ་སྭཱ་ཧཱ། ཏིལ། ཨོཾ་སརྦ་པཱ་པཾ་ད་ཧ་ན་བཛྲ་ཡེ་སྭཱ་ཧཱ། ཞོ་
ཟན༑ ཨོཾ་སརྦ་སཾ་པཱ་དེ་སྭཱ་ཧཱ། འབྲས། ཨོཾ་བཛྲ་པུཥྚཱ་ཡ་སྭཱ་ཧཱ། སོ་བ། ཨོཾ་བཛྲ་བི་ཛཱ་ཡ་སྭཱ་ཧཱ། ནས། ཨོཾ་མ་ཧཱ་བེ་གཱ་ཡ་སྭཱ་ཧཱ། སྲན་མ། ཨོཾ་མ་ཧཱ་བཱ་ལཱ་ཡ་སྭཱ་ཧཱ། གྲོ། ཨོཾ་བཛྲ་གྷསྨ་རི་སྭཱ་ཧཱ། དཱུརྦ། ཨོཾ་བཛྲ་
ཨཱ་ཡུ་ཥེ་སྭཱ་ཧཱ། ཀུ་ཤ །ཨོཾ་ཨ་པྲ་ཏི་ཧ་ཏ་བཛྲཱ་ཡ་སྭཱ་ཧཱ། ཞེས་པས་རིམ་པར་བརྒྱ་རྩའམ་ཉེར་གཅིག་ལ་སོགས་པ་འབུལ། དེའང་འདས་པའི་མེ་ལྷ་ལ་སྟོང་རྩ་སོགས་འབུལ་ན། འདིར་བརྒྱ་རྩ་དང་། འདས་ལྷར་བརྒྱ་རྩ་ཙམ་འབུལ་ན། འདིར་ཉེར་
གཅིག་གིས་མཚོན་སྐབས་དང་སྦྱར། གྲངས་རྫོགས་པ་ན། མར་ཁུ་བླུགས་གཟར་གང་ཐབ་ཏུ་འབུལ་ཞིང་། ཨོཾ་བཛྲ་ཛྭ་ལ་རྃ་ཞེས་བརྗོད་པས་མེ་ལྷ་འབར་བའི་རྣམ་པར་གྱུར་ཅེས་བརྗོད་ཅིང་བསམ་མོ། །གཉིས་པ་ནི། སླར་ཡང་མེ་ལས་སྔགས་ཀྱིས་

༄༅། །བསང་། སྭ་བྷཱ་ཝས་སྦྱང་། འབར་བ་མེ་ཡི་དབུས་ཉིད་དུ། །ཆུ་ལས་ཆུ་བུར་བརྡོལ་བ་བཞིན། །ཞེས་པ་ནས། སྐྱིལ་ཀྲུང་འཇའ་འོད་ཀློང་ན་བཞུགས། །བར་དང་། སྐུ་ལས་འོད་ཟེར་དཀར་པོ་འཕྲོ། །
ཞི་བའི་ཕྲིན་ལས་མཛད་པར་གྱུར། །ཅེས་སྦྱར། སྤྱན་འདྲེན་ནས་བསྟོད་པའི་བར་ལས་བྱང་རྒྱས་བསྡུས་གོང་མོས་ལྟར་གཏང་། བྱོན་སྐྱེམས་འབུལ་བ་ལ། ལྷ་ཞལ་ཅུང་ཟད་འཛུམ་པའི་ལྗགས་ལ་རྃ་ཡིག་དང་། གཟར་བུ་གཉིས་
ཀྱི་ཁ་ལ་ཧྲཱིཿཡིག་གིས་མཚན་པར་གྱུར། ཨོཾ་ཨགྣ་ཡེ་སྭཱ་ཧཱ། ལན་བདུན་གྱིས་མར་ཁུ་བླུགས་གཟར་བདུན་གྱིས་དགང་གཟར་བཀང་ལ། དགང་བླུགས་ཁ་སྦྱར་བསྐོར་ཏེ་འབུལ་བ་སྔར་བཞིན། ཨོཾ་བཛྲ་གུ་རུ་པདྨ་ཨཱ་ཡུརྫྙཱ་ན་སརྦ་སིདྡྷི་ནྲྀ་
བྷྲཱུྃ་ཧཱུྃ་ཛཿ བཛྲ་ཨཱ་ཡུ་ཥེ་སྭཱ་ཧཱ། ཞེས་རྩ་སྔགས་ལ་སྤེལ་ཚིག་གོང་དུ་འཇིག་རྟེན་པའི་མེ་ལྷའི་སྐབས་ལྟར་སྦྱར་བས་བྱོན་སྐྱེམས་འབུལ། དེ་ནས་རྫས་རྣམས་ལ་རེ་རེ་བཞིན་དུ་ཐོག་མར་རྩ་སྔགས་ཚར་གཅིག །དེ་ནས། ཨོཾ་བོ་དྷི་བྲྀཀྵཱ་སོགས་རྫས་སྔགས་
སོ་སོར་བཅུའམ་བརྒྱ་རྩ་སོགས་ཀྱིས་འབུལ་ཞིང་མཐར་སྤེལ་ཚིག་རེ་སྦྱར་བས་ཡམ་ཤིང་ནས་ཀུ་ཤའི་བར་རིམ་པར་ཕུལ་ཟིན་པའི་རྗེས་སུ་བསྙེན་སྒྲུབ་ཁ་སྐོང་དང་ཞི་བྱེད་སྤྱི་ཁྱབ་ལ་ཏིལ་ཁོ་ན། དམིགས་བསལ་གོང་དུ་སྨོས་པ་ལྟར་ནད་ཞི་བ་ལ་གྲོ་སོགས་ཁྱད་པར་གྱི་
རྫས་ལ་གྲངས་བཟུང་སྟེ་རྩ་སྔགས་ཚར་རེས་ཐོག་དྲངས་ཏེ། རྫས་སྔགས་བརྒྱ་རྩ་ལ་སོགས་པའི་མཐར་སྤེལ་ཚིག་རེ་རེ་སྦྱར་བས་ཕུལ། རྫས་རྫོགས་པའི་མཐར། ལྷ་ཚོགས་རྣམས་ཀྱི་སྐུ་ལས་འོད་ཟེར་ཟླ་བ་ཆུ་ཤེལ་གྱི་མདོག་ཅན་བདུད་རྩིའི་

རང་བཞིན་ཅན་དཔག་ཏུ་མེད་པ་འཕྲོས། བསྒྲུབ་བྱའི་ལུས་ལ་ཕོག །ནད་གདོན་སྡིག་སྒྲིབ་ཐམས་ཅད་བྱང་ཞིང་དག །ལུས་དག་པའི་ཤེལ་ལྟར་གྱུར་ཅིང་སེམས་ཟག་མེད་ཀྱི་བདེ་བས་རྒྱུད་ཡོངས་སུ་
གང་བར་གྱུར་པར་བསམ་མོ། །གསུམ་པ་ལ་གཉིས། འདས་པའི་མེ་ལྷ་དང་། འཇིག་རྟེན་པའི་མེ་ལྷའི་རྗེས་ཆོག་རྗེས་འབྲེལ་དང་བཅས་པའོ། །དང་པོ་ནི། གཤེགས་སྐྱེམས་ཀྱི་མར་ཁུ་དགང་བླུགས་གསུམ་བྱོན་སྐྱེམས་ཀྱི་སྐབས་ལྟར་ཕུལ། ཨོཾ་བཛྲ་གུ་རུ་
པདྨ་ཨཱ་ཡུརྫྙཱ་ན་ས་པ་རི་ཝ་ར་ཨརྑྷཾ་ནས། ཤཔྡ་པྲ་ཏཱིཙྪ་སྭཱ་ཧཱའི་བར་དང་། མ་ཧཱ་པཉྩ་ཨ་མྲྀ་ཏ་ཁཱ་ཧི། མ་ཧཱ་བ་ལིཾ་ཏ་ཁཱ་ཧི། མ་ཧཱ་རཀྟ་ཁཱ་ཧི། ཞེས་ཉེར་སྤྱོད་དང་སྨན་གཏོར་རཀྟ་འབུལ། ཧྲཱིཿ དྲན་པ་ཙམ་གྱིས་འཆི་
བདག་བདུད། །མཐར་མཛད་པད་འབྱུང་ཚེ་དཔག་མེད། །ཨེ་ཝཾ་ཟུང་འཇུག་ལྷ་ཚོགས་ལ། །ལུས་ངག་ཡིད་གསུམ་གུས་ཕྱག་འཚལ། །ཞེས་བསྟོད། བླ་མ་མགོན་པོ་ཚེ་དཔག་མེད་པས་བདག་དང་
སེམས་ཅན་ཐམས་ཅད་ལ་འཇིག་རྟེན་དང་འཇིག་རྟེན་ལས་འདས་པའི་དངོས་གྲུབ་མ་ལུས་པ་སྩལ་དུ་གསོལ། །ཅེས་གསོལ་བ་གདབ། ཡིག་བརྒྱ་བཟླ་ཞིང་། མ་རྙེད་ཡོངས་སུ་མ་ཚང་དང་། །གང་ཡང་ནུས་པ་མ་
མཆིས་པས། །འདིར་ནི་བགྱི་བ་གང་ནོངས་པ། །དེ་ཀུན་ཁྱོད་ཀྱིས་བཟོད་མཛད་རིགས། །ཞེས་པས་ནོངས་པ་བཟོད་པར་གསོལ། ཨོཾ། ཁྱེད་ཀྱིས་སེམས་ཅན་དོན་ཀུན་མཛད། །རྗེས་སུ་མཐུན་པའི་དངོས་

༄༅། །གྲུབ་སྩལ། །སངས་རྒྱས་ཡུལ་དུ་གཤེགས་ནས་ཀྱང་། །སླར་ཡང་འབྱོན་པར་མཛད་དུ་གསོལ། །བཛྲ་མུཿས་ཡེ་ཤེས་པ་རང་བཞིན་གྱི་གནས་སུ་གཤེགས། དམ་ཚིག་པ་བདག་ཉིད་ལ་ཐིམ་
པར་གྱུར་པར་བསམ་མོ། །གཉིས་པ་ནི། ཐབ་ཏུ་མར་ཁུ་བླུགས་གཟར་གང་ཕུལ་ནས། ཨོཾ་བཛྲ་ཛྭ་ལ་རྃ། མེ་ལྷ་འབར་བའི་རྣམ་པ་ལས་སྐད་ཅིག་གིས་གཟུགས་སུ་བཞེངས་པར་གྱུར་པར་བསམས་ལ། ཨོཾ་ཨགྣ་ཡེ་ས་པ་རི་
ཝཱ་ར་ཨརྑྷཾ་ནས། ཤཔྡའི་བར་གྱིས་མཆོད། ཡམ་ཤིང་སོགས་རྫས་ལྷག་མ་རྣམས་སྔར་བཞིན་ཕུལ། གཤེགས་སྐྱེམས་བླུགས་གཟར་བདུན་གྱིས་བཀང་བའི་དགང་བླུགས་གསུམ་ཐོག་མའི་བྱོན་སྐྱེམས་སྐབས་ལྟར་འབུལ། མེ་ལྷའི་གཏོར་མ། རྃ་ཡྃ་ཁྃ་གིས་
སྦྱང༑ ཨོཾ་ཨཱཿཧཱུྃ་ལན་གསུམ་བརྗོད་པས་བྱིན་གྱིས་བརླབ། ཨོཾ་ཨགྣ་ཡེ་ས་པ་རི་ཝཱ་ར་ཨ་ཀཱ་རོའི་སྔགས་བཏགས་པ་གསུམ་མམ་བདུན་གྱིས་ཕུལ། མེ་སྟེ་བསྲེག་བྱ་ཟ་བའི་ལྷ། །དྲང་སྲོང་རྒྱལ་པོ་གདོན་གྱི་བདག །ཤར་ལྷོ་མེ་
ལྷའི་ཚོགས་བཅས་ལ། །མཆོད་ཅིང་བསྟོད་དེ་ཕྱག་ཀྱང་འཚལ། །ཅེས་བསྟོད། མཆོད་སྦྱིན་གཏོར་མ་འདི་བཞེས་ལ། །ནས། ཡིད་ལ་འདོད་པ་ཀུན་འགྲུབ་ཤོག །བར་གྱིས་ཕྲིན་ལས་བཅོལ། ཡིག་བརྒྱ་ལན་
གསུམ་དང་། མ་རྙེད་ཡོངས་སུ་མ་ཚང་དང་། །སོགས་ཀྱིས་བཟོད་གསོལ་བྱ། བདག་གི་དོན་དང་གཞན་གྱི་དོན། །སྒྲུབ་བྱེད་བསྲེག་བྱ་ཟ་བ་གཤེགས། །ཇི་བཞིན་དུས་སུ་ཚུར་བྱོན་ལ། །བདག་གི་འདོད་པ་

ཐམས་ཅད་སྒྲུབས། །ཡ་ཧི་གཙྪཿཞེས་པས་མེ་ལྷ་ཡེ་ཤེས་པ་རང་གནས་སུ་གཤེགས། དམ་ཚིག་པ་མེ་འབར་བའི་རྣམ་པར་གྱུར། ཅེས་བརྗོད་ཅིང་བསམས་ལ། དགེ་བ་འདི་ཡིས་སྐྱེ་བོ་ཀུན། །བསོད་ནམས་ཡེ་
ཤེས་ཚོགས་རྫོགས་ཤིང་། །བསོད་ནམས་ཡེ་ཤེས་ལས་བྱུང་བའི། །དམ་པ་སྐུ་གཉིས་ཐོབ་པར་ཤོག །ཅེས་སོགས་བསྔོ་སྨོན་དང་། བགེགས་རིགས་སྟོང་ཕྲག་བརྒྱད་ཅུ་ཞི་བ་དང་། །ཞེས་སོགས་སྐབས་སུ་བབས་
པའི་ཤིས་བརྗོད་ཅི་ལྟར་རིགས་པ་བྱ། ཚོགས་མཆོད་དང་འབྲེལ་ན་ཚོགས་ལ་རོལ་ཞིང་ལྷག་མ་བསྔོ་བ་མན་གྱི་མཇུག་ཆོག་རྣམས་ལས་བྱང་ལྟར་དང་། མ་འབྲེལ་ན་བདག་བསྐྱེད་བསྡུ་ལྡང་བསྔོ་སྨོན་ཤིས་བརྗོད་བཅས་བྱས་ལ་མེ་ཏོག་གི་ཆར་དབབ། མེ་རང་ཞིར་
འཇོག་པ་བྱུང་ན་ལེགས། ལོང་མེད་ན་ཨ་ཀཱ་རོའི་སྔགས་བརྗོད་ཅིང་རང་བཞིན་མེད་པའི་དོན་དྲན་པས་འོ་མ་དང་དྲི་བཟང་གི་ཆུས་གཞིལ། ཐལ་བ་ཆུ་ཀླུང་ཆེན་པོ་སོགས་གཙང་སར་དོར་ཞིང་ལས་ཀྱི་རྗེས་མི་མངོན་པར་བྱའོ། །བཞི་པ་ལ་གཉིས། རྒྱས་པ་དང་།
དབང་གི་སྦྱིན་སྲེག་ཁ་བསྒྱུར་བྱ་བའི་ཚུལ་ལོ། །དང་པོ་ནི། ཚེ་སྤེལ་བ་སོགས་ཀྱི་ཆེད་རྒྱས་པའི་སྦྱིན་སྲེག་བྱེད་ན། སྤྱིར་གོང་དུ་སྨོས་པའི་ཞི་བའི་སྦྱིན་སྲེག་ཉིད་གཞིར་བཞག་སྟེ་ཁྱད་པར་ཕྲ་མོ་རྣམས་མ་འདྲེས་པར་ཉམས་སུ་བླང་དགོས་པས། བཤམ་གྱི་སྐབས།
རྒྱས་པའི་ཐབ་སེར་པོ་གྲུ་བཞི་པ་ལ་ལྟེ་བར་རྡོ་རྗེ་སེར་པོ་དང་། ཁ་ཁྱེར་ལ་རིན་པོ་ཆེའི་ཕྲེང་བ་བྲི། ཤུག་པ་ཁམ་ལྟར་སོགས་འབྲས་བུ་ཅན་གྱི་བུད་ཤིང་གྲུ་བཞིར་བརྩེག །ཤིང་དེ་ཉིད་ལས་ཡམ་ཤིང་ཁྲུ་གང་ལ་སོགས་རྫས་དང་སྣོད་དང་ཆས་གོས་སོགས་སེར་པོར་

༄༅། །བསྒྱུར། ཆོ་གའི་སྦྱོར་བའི་སྐབས། ཡར་ངོའི་སྔ་དྲོའི་ཆར། རང་ཉིད་ཁ་བྱང་དུ་ཕྱོགས་པས་བཟང་པོའི་འདུག་སྟངས་ཀྱིས་འདུག །འཇིག་རྟེན་པའི་མེ་ལྷའི་སྐབས། སྟོང་པའི་ངང་ལས་རྒྱས་པའི་ཐབ་ཛམྦཱུ་ཆུ་བོའི་གསེར་གྱི་རང་བཞིན་
ཅན་སེར་གསལ་གྲུ་བཞི་པ། ཉི་མ་འབུམ་གྱི་གཟི་འོད་ལྟར་འཕྲོ་བའི་ཁ་ཁྱེར་ལ་རིན་པོ་ཆེའི་ཕྲེང་བས་བསྐོར་བ་ཞེས་དང་། མེ་ལྷ་སེར་པོ་དང་སྤེལ་ཚིག །བདག་གིའམ་སྦྱིན་པའི་བདག་པོའི་ཚེ་དང་བསོད་ནམས་
དཔལ་དང་འབྱོར་པ་ཡེ་ཤེས་དང་ཡོན་ཏན་སོགས་མཐུན་རྐྱེན་ཕུན་སུམ་ཚོགས་པ་ཐམས་ཅད་པུཥྚིཾ་ཀུ་རུ་ཨོཾ། །ཞེས་པ་ལྟ་བུ་སྦྱར། འདས་པའི་མེ་ལྷའི་སྐབས། སྐུ་ལས་འོད་ཟེར་སེར་པོ་འཕྲོ། །རྒྱས་པའི་ཕྲིན་ལས་
མཛད་པར་གྱུར། །ཅེས་བསྒྱུར། གྲངས་གསོག་སྐབས། ཚེ་རྒྱས་པ་ལ་ཞོ་དང་སྦྲང་རྩིས་ངར་བཏགས་པའི་དཱུརྦ། བསོད་ནམས་རྒྱས་པ་ལ་ཟས་མཆོག །ནོར་དང་འབྲུ་རྒྱས་པ་ལ་འབྲས་སོ་མ་གྲུག་པ་གཙོ་བོར་བྱ། རྫས་རྫོགས་པ་ན། ལྷ་ཚོགས་རྣམས་
ཀྱི་སྐུ་ལས་འོད་ཟེར་ཛམྦཱུ་ཆུ་བོའི་གསེར་གྱི་མདོག་ཅན་ཉི་མ་འབུམ་གྱི་གཟི་བརྗིད་དང་ལྡན་པ་འཕྲོས། བསྒྲུབ་བྱ་ལ་ཕོག་པས་ཚེ་བསོད་དཔལ་འབྱོར་ཡེ་ཤེས་སོགས་མཐུན་རྐྱེན་ཕུན་སུམ་ཚོགས་པ་
ཐམས་ཅད་རྒྱས་པར་བྱས། ལུས་བཙོ་མའི་གསེར་ལྟར་གྱུར་ཅིང་སེམས་རྒྱུད་ཟག་མེད་ཀྱི་བདེ་བ་རྒྱས་པར་བསམ། རྗེས་སུ་མེ་ལོང་མེད་ན་དྲི་བཟང་གི་ཆུས་བརྟུལ། ཐལ་བ་མཛོད་ཀྱི་ཕུགས་སམ། རི་བོ་ལྷུན་སྟུགས་དཔྱད་ལེགས་

བར་བསྐྱལ་བ་སོགས་བྱའོ། །གཉིས་པ་ནི། ཚེ་དང་བསོད་ནམས་རྒྱལ་བློན་སོགས་དབང་དུ་བྱ་བའི་དབང་གི་སྦྱིན་སྲེག་བྱེད་ན། སྨད་འཚོངས་མས་ཉལ་བོ་བྱས་པའི་ས་སོགས་ལས་ཐབ་སྟེགས་བྱ། ཐབ་ཟླ་གམ་དམར་པོ། ལྟེ་བར་རྡོ་རྗེ་དམར་པོ་དང་། ཁ་ཁྱེར་ལ་
པདྨའི་ལྕགས་ཀྱུས་མཚན་པ། ཙནྡན་དམར་པོའམ་མཛོ་མོ་ཤིང་སོགས་དམར་ཞིང་སྐྱུར་བའི་བུད་ཤིང་ཟླ་གམ་དང་། ཡམ་ཤིང་སོར་ལྔ་པ་མར་ཁུ་དང་མངར་གསུམ་གྱིས་བྱུག་པ་སོགས་རྫས་དང་སྣོད་དང་ཆས་གོས་ཐམས་ཅད་དམར་པོར་བསྒྱུར། དགོང་མོའི་ཆར་ཁ་
ནུབ་ཏུ་ཕྱོགས་པས་ལོང་བུ་བསྣོལ་ཏེ་འདུག །འཇིག་རྟེན་པའི་མེ་ལྷའི་སྐབས་སྟོང་པའི་ངང་ལས་དབང་གི་ཐབ་པདྨ་རཱ་གའི་རང་བཞིན་ཅན་དམར་གསལ་ཟླ་གམ་འོད་ཟེར་འབར་ཞིང་འཁྲུགས་པའི་ཁ་ཁྱེར་ལ་པདྨའི་ཕྲེང་
བས་བསྐོར་བ་ཞེས་དང་། མེ་ལྷ་དམར་པོ་དང་། སྤེལ་ཚིག་བདག་གིའམ་སྦྱིན་པའི་བདག་པོའི་དབང་དུ་ཁམས་གསུམ་སྲིད་ཞིའི་ལེགས་ཚོགས་ཐམས་ཅད་ཝཱ་ཤཾ་ཀུ་རུ་ཧོཿ ཞེས་པ་ལྟ་བུ་དང་། འདས་པའི་མེ་ལྷའི་སྐབས།
སྐུ་ལས་འོད་ཟེར་དམར་པོ་འཕྲོ། །དབང་གི་ཕྲིན་ལས་མཛད་པར་གྱུར། །ཅེས་བསྒྱུར། ཁྱད་པར་གྱི་རྫས། ཚེ་བཅུད་དབང་དུ་བྱ་བ་ལ་དཱུརྦ། བསོད་ནམས་དམིགས་བྱ་རྒྱལ་བློན་སོགས་དབང་དུ་བྱ་བ་ལ་ཟས་མཆོག །ནོར་དང་འབྲུ་དབང་
དུ་བྱ་བ་ལ་འབྲས་སོ་བ་སོགས་སྐབས་སུ་གང་བབས་བྱ། རྫས་རྫོགས་པ་ན། ལྷ་ཚོགས་རྣམས་ཀྱི་སྐུ་ལས་འོད་ཟེར་པདྨ་རཱ་གའི་མདོག་ཅན་ཉི་མ་བྱེ་བའི་གཟི་འོད་དང་ལྡན་པ་འཕྲོས། དམིགས་ཡུལ་ལ་རེག་པས་དམར་

༄༅། །ལམ་སྟེ་འོད་དུ་ཞུ་ནས་བསྒྲུབ་བྱ་ལ་ཐིམ་པས་དབང་དུ་འདུས་ཤིང་། བསྒྲུབ་བྱའི་ལུས་དམར་ཞིང་ཆགས་པའི་མདངས་དང་ལྡན་པས་མཐོང་ཐོས་དྲན་རེག་ཐམས་ཅད་དབང་དུ་བྱེད་པའི་ནུས་པ་
ལ་དབང་འབྱོར། སེམས་ཟག་མེད་ཀྱི་བདེ་བས་རྒྱུད་ཡོངས་སུ་གང་བར་བསམ། རྗེས་སུ་མེ་ཆང་གིས་གཞིལ། དམིགས་བྱ་ལ་སྦྱིན་པའམ། ཆུ་བོ་ཆེན་པོར་འདོར་བའམ། མཐུན་པའི་རླུང་ལ་བསྐུར་བ་སོགས་གསང་བ་སྤྱིའི་འགྲོས་བཞིན་
ཤེས་པར་བྱའོ། །བརྟན་གཡོའི་དྭང་མ་སྲིད་ཞིའི་ཕུན་ཚོགས་བཅུད། །འདྲེན་མཛད་ཚེ་མཐའ་ཡས་པའི་སྲེག་བླུགས་འདིས། །འཆི་མེད་ཚེ་དང་འདོད་རྒུའི་དཔལ་འབྱོར་སོགས། །དགེ་མཚན་སྣང་བ་རྟག་
ཏུ་སྟེར་གྱུར་ཅིག །ཅེས་པའང་རིག་འཛིན་གཏེར་བདག་གླིང་པ་སོགས་ལུགས་འདི་ལ་ཚད་མར་གྱུར་པའི་མཁས་གྲུབ་ཆེན་པོ་རྣམས་ཀྱི་གཞུང་དང་མཐུན་པར། མཚོ་སྐྱེས་བླ་མ་དགྱེས་པའི་འབངས་མཁྱེན་བརྩེའི་དབང་པོས་བྲིས་པ་དགེ་ལེགས་སུ་གྱུར་